Suosiiko Suomen hiilidioksidipäästöihin perustuva autoverotus kalliiden autojen hankkijoita turhaan, vai paiskivatko sähkö- ja hybridiautoilijat ilmastotalkoita siinä määrin kuin autovalmistajien kulutuslukemat lupaavat?

Selvittelimme asiaa tyypillisellä modernilla lataushybridiautolla tehdyllä käytännön koeajolla.

Volkswagen Passat on suosittu työsuhdeauto, jolla ajetaan pitkiä matkoja. Tällaisen auton valitsevalla on myös usein perhettä. Niinpä otimme Passatin uunituoreen GTE-lataushybridiversion juuri tällaiseen testiin selvittääksemme, paljonko käytännön kulutus modernilla hybridillä tyypillisesti voisi olla.

Kaikki kohdallaan. VW:n vahvuudet näkyvät ohjaamossa. Lievästi hämmentävää käyttövoimamittaria lukuun ottamatta selkeys ja ergonomia ovat mallillaan. Kuva: Niko Rouhiainen

Autolla ajettiin neljä päivää lyhyttä kaupunkiajoa yksin tai kaksin, jolloin sitä ladattiin kotona, työpaikalla ja kauppakeskuksessa, mutta tietoisen pihistellen – jos tiedossa oli ”ilmaista sähköä” se hyödynnettiin, mutta kotilatauksessa nuukailtiin. Lisäksi sillä tehtiin pidempi kolmen päivän lomamatka, jolloin kyydissä oli viisi ihmistä ja kontti täynnä tavaraa.

Yhteensä kilometrejä kertyi 712. Pääsääntöisesti kaikki ajot tehtiin niin sukkasillaan kuin mahdollista.

Vain kuusi. Passat GTE:n kuusiportainen DSG-automaatti pelaa, mutta tuntuu nykymittapuulla numeraalisesti pieneltä. Kuva: Niko Rouhiainen

Sähköllä, kun sopii

Passat GTE:llä on mahdollista ajaa pelkällä polttomoottorilla, hybridi-tilassa, tai pakottaa auto kulkemaan ainoastaan sähköllä niin kauan, kuin sitä riittää.

Pelkällä sähköllä, sekalaisessa ajossa, Passat pääsi tyypillisesti yli neljäkymmentä kilometriä, mutta jäi kauas luvatusta 54 kilometristä.

Räppänä. Keulaan sijoitettu latausluukku on altis jäätämiselle ja siten ei-toivottu ratkaisu. Kuva: Niko Rouhiainen

Jarrutusenergian talteenotto toimii jopa yllättävän mainiosti. Sähkön loputtua, pelkällä bensamoottorilla kurvaillun reippaan mutkatiekoeajopätkän jälkeen reservissä olikin taas, reilusta jarruttelusta johtuen, sähköä 17 kilometrin ajoon.

Jutun Passatin ensiesittelytilaisuudesta voit lukea täältä.

Pitäisikö lataushybridien sähkökilometrejä syynätä?

Ajotietokoneen mukaan koko poikkitieteellisen koeajon kokonaiskulutukseksi tuli 6,4 litraa satasella, tarkastuslasketun tankkauksen mukaan taas 6,6. Se ei ole mahdoton lukema isolle 218-hevosvoimaiselle autolle sekalaisessa ajossa, mutta pysyy todella kaukana luvatuista lukemista.

Jutusta ei kannata vetää poroja nokkaan, mutta se antaa realistista osviittaa siitä, minkä verran moderni suuri lataushybridiauto oikeasti kuluttaa polttoainetta. Tietysti, jos autoa olisi ladattu jatkuvasti, paikallispäästöt ja kulutus olisivat voineet asettua luvattuun 1,4 litran ja 33 gramman haarukkaan. Se ei vaan vastaa ihmisten ajosuoritteiden todellisuutta.

”Lataushybridin lataamista laistava on kuin talkoisiin ilmestyvä lapioon nojaaja – kerää pisteitä ja vaikuttaa olevan mukana, mutta jättää työpanoksensa antamatta.”

Asiaan on havahduttu esimerkiksi Hollannissa ja Tanskassa, missä poliisi voi suorittaa tarkastuksia latauksien aktiivisuudesta. Kauppalehden korviin on kiirinyt Suomestakin automaahantuojilta tietoja työsuhdekäytöstä palautuneista lataushybrideistä, joita on ladattu käyttöajan aikana vain muutamia kertoja.

Kontissa piisaa kuutioita. Akku ei pienennä tilavuutta mainittavasti. Kuva: Niko Rouhiainen

Lataushybridin lataamista laistava on kuin talkoisiin ilmestyvä lapioon nojaaja – kerää pisteitä ja vaikuttaa olevan mukana, mutta jättää työpanoksensa antamatta.

Vaikka sähkö- ja hybridiautot ovat oikea askel päästöjen karsintaan, eivät ne käytännössä johda maapallon hyvinvoinnin kannalta niin suuriin päästöleikkauksiin, kuin mitä kulutus- ja hiilidioksidipäästölukemat lupaavat. Myös Suomen päästöihin pohjaavassa autoverotuksessa on vääristymää, käytännön ajosuoritteiden vihreyden riippuessa auton käyttäjän lataamishaluista ja -mahdollisuuksista.

Volkswagen Passat GTE:n kaltaisen modernin lataushybridin edut materialisoituvatkin monia reittejä. Ne antavat mahdollisuuden ajaa sähköllä, mikäli sen kokee ekoteoksi. Tämän lisäksi hybriditekniikalla saa käyttömukavuutta ajosuoritteisiin ja lisätehoja tarvittaviin tilanteisiin.

Riittävästi leveyttä. Melko levymäisestä takapenkistä loppuu aikuisella reisituki, vaikka tilaa tennareille piisaakin kivasti. Kolme lasta sijoittuu kahden turvaistuimenkin kanssa taakse mainiosti. Kardaanitunneli haukkaa jalkatilat keskellä. Kuva: Niko Rouhiainen

Toivottu farmari. Suomessa riittää edelleen farkkukansaa, joille Variant on ainoa oikea korimalli. Kuva: Niko Rouhiainen

Volkswagen

Malli: Passat Variant GTE Plug-In Hybrid

Polttomoottori: rivi-4, 1395 cm3, bensiiniturbo, 6-vaihteinen DSG-automaatti

Teho: 115 kW (156 hv)

Vääntö: 250 Nm / 1550–3500 r/min.

Kokonaisteho: 218 hv

Kokonaisvääntö: 400 Nm

Akun energiasisältö: 13 kWh

Latauksen kesto: 6 h 30 min (AC 1,8 kW, 100%), 3 h 33 min (AC 3,6 kW, 100%)

Ilmoitettu toimintamatka sähköllä: 54 km

Huippunopeus: 222 km/h

Kiihtyvyys: 0–100 km/t, 7,6 s.

Ilmoitettu yhdistetty kulutus: 1,4 l/100 km

Ilmoitettu CO2-päästö: 33 g/km

Omamassa: 1760 kg

Suurin sallittu perävaunun massa: 1600 kg (750 kg, jarruton)

Hinta: 49 390 euroa